Polisie red raadslede van betogersArgieffoto: SAPD Die Muizenberg-polisie in Kaapstad het Sondag twee raadslede gered wat deur gewelddadige betogers naby Vrygrond aangehou is. Die polisie het in ŉ verklaring gesê die betogings spruit uit ŉ voorval waar onwettige strukture in die omgewing omstreeks 11:00 deur owerhede gesloop is. Twee mense is tydens die slopings vir openbare geweld in hegtenis geneem. “Teen middagete het die raadslid van wyk 67 by die toneel opgedaag om gerugte van ŉ moontlike brand te ondersoek. ŉ Kollega het by die raadslid aangesluit. Lede van die gemeenskap het die raadslede gekonfronteer,” het die polisie gesê. “Die raadslede is geïntimideer en kon nie terugkeer na hul voertuig nie en die voertuig, ŉ Toyota-sportnutsvoertuig, is aan die brand gesteek. Die raadslede het ŉ kaptein by die Muizenberg-polisie gebel en hulp ontbied.” Die kaptein het polisiebeamptes ontplooi en die beamptes het van die agterkant van Vrygrond die gebied te voet betree. Die beamptes kon daarin slaag om die raadslede te red en ongedeerd uit die gebied te vergesel. Die raadslede is egter getraumatiseerd en die voertuig is vernietig. Die polisie ondersoek ŉ saak van opsetlike saakbeskadiging. Nog klagtes kan aanhangig gemaak word. Niemand is al in verband met dié voorval in hegtenis geneem nie.